WIIK ตุนแบ็คล็อกแน่น 840 ลบ. จ่อคว้างานบริหารน้ำเพิ่ม 2 โครงการใน Q4
WIIK ตุนแบ็คล็อกแน่น 840 ลบ. ทยอยรับรู้รายได้ปีนี้ 24.59 ล้านบาท จ่อคว้างานบริหารน้ำเพิ่ม 2 โครงการใน Q4/60
10 พ.ย. 2560

นายวิบูลย์ แสงวิทยานนท์ ประธานเจ้าหน้าที่บริหาร บริษัท วิค แอนด์ ฮุคลันด์ จำกัด (มหาชน) หรือ WIIK เปิดเผยว่า บริษัทคาดว่าในไตรมาสที่ 4/60 จะได้รับงานของธุรกิจบริหารจัดการน้ำเพิ่มขึ้นอีก 1-2 โครงการ เป็นงานระยะยาว 1 โครงการและงาน EPC อีก 1 โครงการ โดยขณะนี้บริษัทอยู่ระหว่างการพิจารณารายละเอียดของสัญญาและการลงนามต่อไป โดยบริษัทฯ จะแจ้งให้ทราบต่อไป
นอกจากนี้บริษัทยังมีงานที่ยังไม่ได้ส่งมอบ (Backlog) ณ วันที่ 30 ก.ย.60 คิดเป็นมูลค่า 840.48 ล้านบาท เพิ่มขึ้นจากปี 59 จำนวน 205.05 ล้านบาท โดยแบ่งเป็นกลุ่มธุรกิจผลิตและติดตั้งท่อจำนวน 815.89 ล้านบาท และกลุ่มธุรกิจบริหารจัดการน้ำเฉพาะที่จะรับรู้รายได้ในปี 60 จำนวน 24.59 ล้านบาท
อนึ่ง ไตรมาสที่ 3/60 สิ้นสุดวันที่ 30 ก.ย.60 ว่ามีกำไรสุทธิอยู่ที่ 20.60 ล้านบาท ลดลงเมื่อเทียบกับช่วงเวลาเดียวกันของปีก่อนหน้าที่มีกำไรสุทธิจำนวน 45.03 ล้านบาท
โดยมีสาเหตุหลักมาจากรายได้รวมที่ลดลงจากไตรมาสที่ 3/59 จำนวน 48.03 ล้านบาท เพราะรายได้จากธุรกิจผลิตและติดตั้งท่อลดลงจำนวน 59.52 ล้านบาท เนื่องจากการส่งมอบสินค้าที่ถูกเลื่อนออกไป เป็นจัดส่งในช่วงไตรมาสที่ 4/2560 แทน รวมถึงส่งผลให้ต้นทุนและค่าใช้จ่ายในการขายลดลง 29.57 ล้านบาท และ 5.68 ล้านบาท ตามลำดับ
ในขณะที่บริษัทก็มีรายได้จากธุรกิจบริหารจัดการน้ำเพิ่มขึ้น จำนวน 10.37 ล้านบาท เนื่องจากในปีนี้บริษัทย่อยมีการรับรู้รายได้จากโครงการนิคมอุตสาหกรรมเวลโกรว์ ที่เริ่มรับรู้รายได้ตั้งแต่วันที่ 5 มิ.ย.60 เป็นต้นมา สอดคล้องกับต้นทุนการขายและบริการในธุรกิจบริหารจัดการน้ำ ที่มีต้นทุนเพิ่มขึ้น 4.38 ล้านบาท
อีกทั้งบริษัทมีรายได้อื่นๆ รายได้ค่าขนส่งจากการส่งออก เพิ่มขึ้นอีกจำนวน 1.12 ล้านบาท พร้อมกับมีค่าใช้จ่ายภาษีเพิ่มขึ้น 4.99 ล้านบาทในไตรมาสนี้